በጋምቤላ በሕገወጥ የመሬት ግብይት የተጠረጠሩ 13 ግሰለቦች በቁጥጥር ሥር ዋሉ
በጋምቤላ ክልል በሕገወጥ የመሬት ግብይትና በመሬት ዘርፍ የመልካም አስተዳደር ዕጦት ዋነኛ ተጠያቂ ናቸው ከተባሉ 21 ተጠርጣሪዎች ውስጥ 13 ግለሰቦች በቁጥጥር ሥር ዋሉ፡፡የጋምቤላ ክልል ፀጥታ ቢሮ ኃላፊ አቶ ኡቶው ኡኮት ለሪፖርተር እንደገለጹት፣ በቁጥጥር ሥር የዋሉት 13 ተጠርጣሪዎች ከጋምቤላ ከተማ 40 ኪሎ ሜትር ርቀት ላይ በምትገኘው ቦንጋ ከተማ በሚገኝ ማቆያ ውስጥ ይገኛሉ፡፡‹‹የተቀሩትን ስምንት ተጠርጣሪዎችም በቁጥጥር ሥር ለማዋል የፀጥታ ኃይል ተሰማርቷል፤›› ሲሉ አቶ ኡቶው ገልጸዋል፡፡በቁጥጥር ሥር ከዋሉት መካከል አራቱ በክልሉ በእርሻ ኢንቨስትመንት የተሰማሩ ሲሆኑ፣ ቀሪዎቹ የጋምቤላ የመሬት አስተዳደርና አካባቢ ጥበቃ ባለሥልጣን ምክትል ኃላፊ፣ የአቦቦ ወረዳ ምክትል አስተዳደርን ጨምሮ አመራሮችና ባለሙያዎች መሆናቸው ተጠቁሟል፡፡በቁጥጥር ሥር የዋሉት ግለሰቦች በመሬት ድለላ፣ በሕገወጥ የመሬት ግብይትና በብልሹ አሠራር ተጠርጥረው መሆኑን አቶ ኡቶው ገልጸዋል፡፡በጠቅላይ ሚኒስትር ጽሕፈት ቤት የበላይነት በጋምቤላ ክልል በሚገኙ አኙዋ፣ ኑዌርና ማጃንግ ዞኖችና በሥራቸው በሚገኙ ሰባት ወረዳዎችና አንድ ልዩ ወረዳ ውስጥ በግብርና ኢንቨስትመንት በተሰማሩ 623 ባለሀብቶች ላይ በተካሄደ ጥናት፣ በግብርና ኢንቨስትመንት ለተፈጠረው የመልካም አስተዳደር ችግር ዋናው ባለቤት የክልሉ አመራር መሆኑ ተሰምሮበታል፡፡ ከዚህ ባለፈም ሕገወጥ ደላሎች ያልተገባ ጥቅም ለማግኘት የሚፈጥሩት አሻጥር በክልሉ ግብርና ኢንቨስትመንት ቀውስ መፍጠሩ ተገልጿል፡፡ይህ ጥናት በቀረበበት ወቅትም የጋምቤላ ክልል ፕሬዚዳንት አቶ ጋትሉዋክ ቱት፣ ችግር የተፈጠረው በክልሉ አመራር ድክመት ነው ማለታቸው ይታወሳል፡፡ለጋምቤላ ክልል ግብርና ኢንቨስትመንት የተወሳሰበ ችግርን ከፈጠሩ ሁኔታዎች መካከል ወጥ የሆነ አሠራር አለመኖሩና የሚሰጡ አገልግሎቶች በግለሰቦች መልካም ፈቃደኝነት ላይ የተመሠረተ መሆን ተጠቃሽ ነው፡፡ የአንዱን ባለሀብት ይዞታ ለሌላ መሰጠት፣ የሕግ የበላይነት አለመኖር፣ የፍትሕ አካላት አድሎአዊ አሠራር፣ የተጠያቂነት ሥርዓት አለመኖር ከሚጠቀሱ ተጨማሪ ምክንያቶች ይገኙበታል፡፡ከዚህ በተጨማሪም ከፈቃድ አሰጣጥ እስከ መሬት ማስተላለፍ ድረስ የሚሰጡ አገልግሎቶች በጉቦ የሚከናወኑ መሆናቸውና የመሬት አስተዳደር ሥርዓቱ በደላላ የተተበተበ መሆኑም ተጨማሪ ችግር መሆኑ ተጠቁሟል፡፡‹‹ባለሀብቱ በግሉ ወይም በደላላ ጥቆማ መሠረት መሬት ሲያቀርብ ይተላለፍለታል፤›› የሚለው ይህ ጥናት፣ በአንድ ውል ለሁለትና ለሦስት ባለሀብቶች አንድ መሬት ሲሰጥ መቆየቱንና ይህም አሠራር በክልሉ ለተፈጠረው ችግር ምክንያት እንደሆነም ይደመድማል፡፡ይህ አሠራር የክልሉን የግብርና መሬት አስተዳደር ውስብስብና ለሙስና ተጋላጭ ያደረገው መሆኑ ተገልጿል፡፡በቁጥጥር ሥር የዋሉትና በመፈለግ ላይ ያሉት ተጠርጣሪዎች ከእነዚህ ችግሮች ጀርባ እጃቸው አለበት የተባሉ ናቸው፡፡ 